CELEX: 32018R1098
Language: el
Date: 2018-08-02 00:00:00
Title: Κανονισμός (ΕΕ) 2018/1098 της Επιτροπής, της 2ας Αυγούστου 2018, για την τροποποίηση και τη διόρθωση του παραρτήματος III του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών

3.8.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 197/7
               
            
         ΚΑΝΟΝΙΣΜΌΣ (ΕΕ) 2018/1098 ΤΗΣ ΕΠΙΤΡΟΠΉΣ
         της 2ας Αυγούστου 2018
         για την τροποποίηση και τη διόρθωση του παραρτήματος III του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών και την κατάργηση του κανονισμού (ΕΟΚ) αριθ. 1576/89 του Συμβουλίου (1), και ιδίως το άρθρο 20 παράγραφος 3 και το άρθρο 26,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 20 παράγραφος 1 του κανονισμού (ΕΚ) αριθ. 110/2008, τα κράτη μέλη όφειλαν να υποβάλουν στην Επιτροπή τεχνικό φάκελο για κάθε καθιερωμένη γεωγραφική ένδειξη που έχει καταχωριστεί στο παράρτημα III του κανονισμού (ΕΚ) αριθ. 110/2008 το αργότερο μέχρι τις 20 Φεβρουαρίου 2015. Μετά την εξέταση των εν λόγω τεχνικών φακέλων σύμφωνα με το άρθρο 9 του εκτελεστικού κανονισμού (ΕΕ) αριθ. 716/2013 της Επιτροπής (2), ορισμένες γεωγραφικές ενδείξεις που παρατίθενται στο παράρτημα III του κανονισμού (ΕΚ) αριθ. 110/2008 πρέπει να τροποποιηθούν ή να διορθωθούν.
                  
               
                     (2)
                  
                  
                     Η Γαλλία υπέβαλε έναν τεχνικό φάκελο για τη γεωγραφική ένδειξη «Eau-de-vie de Cognac/Eau-de-vie des Charentes/Cognac». Οι ονομασίες αυτές παρατίθενται στο παράρτημα III του κανονισμού (ΕΚ) αριθ. 110/2008, στην κατηγορία προϊόντων 4 «Απόσταγμα οίνου», ως τρεις χωριστές γεωγραφικές ενδείξεις: «Eau-de-vie de Cognac», «Eau-de-vie des Charentes» και «Cognac». Μετά από αίτημα της Γαλλίας, είναι αναγκαίο να τροποποιηθεί το παράρτημα III του κανονισμού (ΕΚ) αριθ. 110/2008 και να περιληφθούν οι εν λόγω τρεις ονομασίες ως αναφερόμενες σε ένα μόνο προϊόν, δεδομένου ότι έχει υποβληθεί ένας μόνο τεχνικός φάκελος ο οποίος αφορά τις εν λόγω ονομασίες.
                  
               
                     (3)
                  
                  
                     Επιπλέον, η Γαλλία υπέβαλε πέντε τεχνικούς φακέλους για τις ακόλουθες γεωγραφικές ενδείξεις: «Eau-de-vie de Faugères», «Marc du Bugey», «Marc de Savoie», «Marc de Provence», «Marc du Languedoc». Οι εν λόγω τεχνικοί φάκελοι δεν αναφέρονται στις αντίστοιχες ονομασίες «Faugères», «Eau-de-vie de marc originaire de Bugey», «Eau-de-vie de marc originaire de Savoie», «Eau-de-vie de marc originaire de Provence» και «Eau-de-vie de marc originaire du Languedoc», που παρατίθενται επίσης στο παράρτημα III του κανονισμού (ΕΚ) αριθ. 110/2008, στην κατηγορία προϊόντων 4 «Απόσταγμα οίνου» και στην κατηγορία προϊόντων 6 «Απόσταγμα στεμφύλων σταφυλιού», ως εναλλακτικές ονομασίες για τις πέντε γεωγραφικές ενδείξεις για τις οποίες υποβλήθηκαν τεχνικοί φάκελοι. Σύμφωνα με το άρθρο 20 παράγραφος 3 του κανονισμού (ΕΚ) αριθ. 110/2008, οι καθιερωμένες γεωγραφικές ενδείξεις για τις οποίες δεν έχει υποβληθεί τεχνικός φάκελος στην Επιτροπή έως τις 20 Φεβρουαρίου 2015, θα πρέπει να αφαιρεθούν από το παράρτημα III του εν λόγω κανονισμού. Ως εκ τούτου, οι εν λόγω εναλλακτικές ονομασίες θα πρέπει να αφαιρεθούν από το εν λόγω παράρτημα III.
                  
               
                     (4)
                  
                  
                     Η Ελλάδα υπέβαλε έναν τεχνικό φάκελο για τη γεωγραφική ένδειξη «Τσικουδιά/Tsikoudia/Τσίπουρο/Tsipouro». Οι ονομασίες αυτές παρατίθενται στο παράρτημα III του κανονισμού (ΕΚ) αριθ. 110/2008, στην κατηγορία προϊόντων 6 «Απόσταγμα στεμφύλων σταφυλιού», ως δύο χωριστές γεωγραφικές ενδείξεις: «Τσικουδιά/Tsikoudia» και «Τσίπουρο/Tsipouro». Είναι, συνεπώς, αναγκαίο να τροποποιηθεί το παράρτημα III του κανονισμού (ΕΚ) αριθ. 110/2008 και να περιληφθούν οι εν λόγω ονομασίες ως αναφερόμενες σε ένα μόνο προϊόν, δεδομένου ότι έχει υποβληθεί ένας μόνο τεχνικός φάκελος ο οποίος αφορά τις εν λόγω ονομασίες.
                  
               
                     (5)
                  
                  
                     Η γεωγραφική ένδειξη «Grappa lombarda/Grappa di Lombardia» είναι καταχωρισμένη στην κατηγορία προϊόντων 6 «Απόσταγμα στεμφύλων σταφυλιού» του παραρτήματος III του κανονισμού (ΕΚ) αριθ. 110/2008. Λόγω γραμματικού λάθους είναι αναγκαίο να διορθωθεί η ονομασία της γεωγραφικής ένδειξης ως εξής: «Grappa lombarda/Grappa della Lombardia».
                  
               
                     (6)
                  
                  
                     Η γεωγραφική ένδειξη «Marc d'Alsace Gewürztraminer» είναι καταχωρισμένη στην κατηγορία προϊόντων 6 «Απόσταγμα στεμφύλων σταφυλιού» του παραρτήματος III του κανονισμού (ΕΚ) αριθ. 110/2008. Η γαλλική κατάταξη των ποικιλιών αμπέλου σύμφωνα με το άρθρο 81 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (3) περιλαμβάνει την ονομασία της ποικιλίας αμπέλου «Gewurztraminer» και όχι «Gewürztraminer». Κατά συνέπεια, η ονομασία της εν λόγω γεωγραφικής ένδειξης πρέπει να διορθωθεί ως εξής: «Marc d'Alsace Gewurztraminer».
                  
               
                     (7)
                  
                  
                     Η γεωγραφική ένδειξη «Genièvre Flandres Artois» είναι καταχωρισμένη στην κατηγορία προϊόντων 19 «Αλκοολούχα ποτά αρωματισμένα με άρκευθο» του παραρτήματος III του κανονισμού (ΕΚ) αριθ. 110/2008. Λόγω ορθογραφικού λάθους στην καταχωρισμένη ονομασία, η ονομασία της εν λόγω γεωγραφικής ένδειξης πρέπει, συνεπώς, να διορθωθεί ως εξής: «Genièvre Flandre Artois».
                  
               
                     (8)
                  
                  
                     Η γεωγραφική ένδειξη «Génépi des Alpes/Genepì degli Alpi» είναι καταχωρισμένη στην κατηγορία προϊόντων 32 «Λικέρ» του παραρτήματος III του κανονισμού (ΕΚ) αριθ. 110/2008. Λόγω γραμματικού λάθους είναι αναγκαίο να διορθωθεί η ονομασία της γεωγραφικής ένδειξης ως εξής: «Génépi des Alpes/Genepì delle Alpi».
                  
               
                     (9)
                  
                  
                     Η γεωγραφική ένδειξη «Irish Poteen/Irish Poitín» είναι καταχωρισμένη στην κατηγορία προϊόντων «Άλλα αλκοολούχα ποτά» του παραρτήματος III του κανονισμού (ΕΚ) αριθ. 110/2008 ως καταγωγής Ιρλανδίας. Είναι απαραίτητο να διευκρινιστεί ότι η εν λόγω γεωγραφική ένδειξη καλύπτει επίσης το αντίστοιχο προϊόν που παράγεται στη Βόρεια Ιρλανδία.
                  
               
                     (10)
                  
                  
                     Κατά συνέπεια, ο κανονισμός (ΕΚ) αριθ. 110/2008 θα πρέπει να τροποποιηθεί και να διορθωθεί αναλόγως.
                  
               
                     (11)
                  
                  
                     Προκειμένου να δοθεί η δυνατότητα στις επιχειρήσεις να χρησιμοποιούν ετικέτες που έχουν τυπωθεί σύμφωνα με τις διατάξεις του κανονισμού (ΕΚ) αριθ. 110/2008, που ίσχυαν πριν τροποποιηθούν και διορθωθούν από τον παρόντα κανονισμό, θα πρέπει να επιτραπεί η διάθεση στην αγορά των υφιστάμενων αποθεμάτων.
                  
               
                     (12)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για τα αλκοολούχα ποτά,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του παραρτήματος III του κανονισμού (ΕΚ) αριθ. 110/2008
            Το παράρτημα III του κανονισμού (ΕΚ) αριθ. 110/2008 τροποποιείται σύμφωνα με το παράρτημα I του παρόντος κανονισμού.
         
         
            Άρθρο 2
            Διόρθωση του παραρτήματος III του κανονισμού (ΕΚ) αριθ. 110/2008
            Το παράρτημα III του κανονισμού (ΕΚ) αριθ. 110/2008 διορθώνεται σύμφωνα με το παράρτημα II του παρόντος κανονισμού.
         
         
            Άρθρο 3
            Οι ετικέτες που έχουν τυπωθεί πριν από την ημερομηνία έναρξης ισχύος του παρόντος κανονισμού μπορούν να εξακολουθήσουν να χρησιμοποιούνται έως ότου εξαντληθούν τα αποθέματα.
         
         
            Άρθρο 4
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 2 Αυγούστου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 39 της 13.2.2008, σ. 16.
         
            (2)  Εκτελεστικός κανονισμός (ΕΕ) αριθ. 716/2013 της Επιτροπής, της 25ης Ιουλίου 2013, για τη θέσπιση των κανόνων εφαρμογής του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών (ΕΕ L 201 της 26.7.2013, σ. 21).
         
            (3)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
      
      
         
            ΠΑΡΑΡΤΗΜΑ I
            Το παράρτημα III του κανονισμού (ΕΚ) αριθ. 110/2008 τροποποιείται ως εξής:
            
                        1)
                     
                     
                        στη δεύτερη στήλη του πίνακα, στην κατηγορία προϊόντων 4 «Απόσταγμα οίνου», οι καταχωρίσεις «Eau-de-vie de Cognac», «Eau-de-vie des Charentes» και «Cognac» αντικαθίστανται από την καταχώριση «Eau-de-vie de Cognac/Eau-de-vie des Charentes/Cognac»·
                     
                  
                        2)
                     
                     
                        στη δεύτερη στήλη του πίνακα, στην κατηγορία προϊόντων 4 «Απόσταγμα οίνου», η καταχώριση «Eau-de-vie de Faugères/Faugères» αντικαθίσταται από την καταχώριση «Eau-de-vie de Faugères»
                     
                  
                        3)
                     
                     
                        στη δεύτερη στήλη του πίνακα, στην κατηγορία προϊόντων 6 «Απόσταγμα στεμφύλων σταφυλιού», οι καταχωρίσεις «Marc du Bugey/Eau-de-vie de marc originaire de Bugey», «Marc de Savoie/Eau-de-vie de marc originaire de Savoie», «Marc de Provence/Eau-de-vie de marc originaire de Provence» και «Marc du Languedoc/Eau-de-vie de marc originaire du Languedoc» αντικαθίστανται από τις καταχωρίσεις «Marc du Bugey», «Marc de Savoie,»«Marc de Provence» και «Marc du Languedoc»
                        
                     
                  
                        4)
                     
                     
                        στη δεύτερη στήλη του πίνακα, στην κατηγορία προϊόντων 6 «Απόσταγμα στεμφύλων σταφυλιού», οι καταχωρίσεις «Τσικουδιά/Tsikoudia» και «Τσίπουρο/Tsipouro» αντικαθίστανται από την καταχώριση «Τσικουδιά/Tsikoudia/Τσίπουρο/Tsipouro»
                     
                  
                        5)
                     
                     
                        στην τρίτη στήλη του πίνακα, στην κατηγορία προϊόντων «Άλλα αλκοολούχα ποτά», η καταχώριση «Ιρλανδία» που αφορά το «Irish Poteen/Irish Poitín» αντικαθίσταται από την καταχώριση «Ιρλανδία (*1)».
                     
                  
               (*1)  Η γεωγραφική ένδειξη «Irish Poteen/Irish Poitín» καλύπτει το αντίστοιχο αλκοολούχο ποτό που παράγεται στην Ιρλανδία και τη Βόρεια Ιρλανδία.
         
      
      
         
            ΠΑΡΑΡΤΗΜΑ II
            Το παράρτημα III του κανονισμού (ΕΚ) αριθ. 110/2008 διορθώνεται ως εξής:
            
                        1)
                     
                     
                        στη δεύτερη στήλη του πίνακα, στην κατηγορία προϊόντων 6 «Απόσταγμα στεμφύλων σταφυλιού», η καταχώριση «Grappa lombarda/Grappa di Lombardia» αντικαθίσταται από την καταχώριση «Grappa lombarda/Grappa della Lombardia»
                     
                  
                        2)
                     
                     
                        στη δεύτερη στήλη του πίνακα, στην κατηγορία προϊόντων 6 «Απόσταγμα στεμφύλων σταφυλιού», η καταχώριση «Marc d'Alsace Gewürztraminer» αντικαθίσταται από την καταχώριση «Marc d'Alsace Gewurztraminer»
                     
                  
                        3)
                     
                     
                        στη δεύτερη στήλη του πίνακα, στην κατηγορία προϊόντων 19 «Αλκοολούχα ποτά αρωματισμένα με άρκευθο», η καταχώριση «Genièvre Flandres Artois» αντικαθίσταται από την καταχώριση «Genièvre Flandre Artois»
                     
                  
                        4)
                     
                     
                        στη δεύτερη στήλη του πίνακα, στην κατηγορία προϊόντων 32 «Λικέρ», η καταχώριση «Génépi des Alpes/Genepì degli Alpi» αντικαθίσταται από την καταχώριση «Génépi des Alpes/Genepì delle Alpi».